П Р Е Д Л О Г З А К О Н А

О ИЗМЕНАМА И ДОПУНАМА ЗАКОНА О

ПОРЕЗУ НА ДОБИТ ПРАВНИХ ЛИЦА

Члан 1.

У Закону о порезу на добит правних лица („Службени гласник РС”, бр. 25/01, 80/02, 80/02-др. закон, 43/03, 84/04, 18/10, 101/11, 119/12, 47/13, 108/13, 68/14-др. закон, 142/14, 91/15-аутентично тумачење, 112/15, 113/17, 95/18 и 86/19), у члану 27. став 1. тачка 4) мења се и гласи:

„4) инвестиционе јединице инвестиционог фонда, у складу са прописима којима се уређују инвестициони фондови;”.

Додаје се тачка 5), која гласи:

„5) дигиталнe имовинe, осим уколико обвезник, у смислу закона којим се уређује дигитална имовина, има дозволу за пружање услуга повезаних са дигиталном имовином и који је дигиталну имовину набавио искључиво ради даље продаје у оквиру обављања услуга повезаних са дигиталном имовином у складу са тим законом.”.

Члан 2.

У члану 29. после става 6. додају се нови ст. 7. и 8, који гласе:

„За непокретност стечену пре 1. јануара 2004. године, набавна цена јесте неотписана вредност непокретности утврђена на дан 31. децембра 2003. године, у складу са прописима о рачуноводству који су се примењивали на финансијске извештаје за 2003. годину.

Набавна цена из става 7. овог члана умањује се по основу амортизације утврђене у складу са овим законом.”.

Досадашњи ст. 7, 8, 9. и 10. постају ст. 9, 10, 11. и 12.

У досадашњем ставу 11, који постаје став 13, реч: „отвореног” брише се, речи: „законом који уређује” замењују се речима: „прописима који уређују”, а после речи: „инвестиционе фондове” додају се запета и речи: „уколико обвезник инвестициону јединицу стиче уплатом средстава у инвестициони фонд”.

Додају се ст. 14. и 15, који гласе:

„Набавна цена дигиталне имовине јесте цена коју обвезник документује као стварно плаћену, односно уколико је дигитална имовина стечена учествовањем у пружању услуге рачунарског потврђивања трансакција у информационим системима који се односе на одређену дигиталну имовину (тзв. рударење дигиталне имовине), набавна цена је вредност дигиталне имовине исказана у пословним књигама обвезника, у складу са МРС, односно МСФИ, односно МСФИ за МСП и усвојеним рачуноводственим политикама.

Набавна цена дигиталне имовине стечене тзв. рударењем дигиталне имовине коригује се на процењену, односно фер вредност, утврђену у складу са МРС, односно МСФИ, односно МСФИ за МСП и усвојеним рачуноводственим политикама, уколико је промена на фер вредност исказивана у целини као приход периода у коме је вршена.”.

Члан 3.

После члана 30а додаје се члан 30б, који гласи:

„Члан 30б

Капитални добици остварени продајом дигиталне имовине не улазе у пореску основицу, уколико су новчана средства од те продаје уложена у том пореском периоду у основни капитал резидентног обвезника, односно инвестиционог фонда основаног у складу са прописима којима се уређују инвестициони фондови, а чији се центар пословних, односно инвестиционих активности налази на територији Републике.

Капитални губици настали продајом дигиталне имовине не могу се пребијати са капиталним добицима уколико су новчана средства од продаје уложена на начин прописан ставом 1. овог члана.”.

Члан 4.

После члана 35. додаје се члан 35а, који гласи:

„Члан 35а

Преостала нето вредност имовине инвестиционог фонда који нема својство правног лица, која се након распуштања тог инвестиционог фонда расподељује члановима сразмерно њиховим инвестиционим јединицама, у новцу, односно неновчаној имовини, а која је изнад набавне цене тих инвестиционих јединица, сматра се капиталним добитком који се укључује у пореску основицу у износу од 50 % укупно оствареног капиталног добитка.

Вредност неновчане имовине из става 1. овог члана једнака је њеној тржишној вредности на дан доношења одлуке о распуштању.”.

Члан 5.

У члану 40. после става 1. додаје се нови став 2, који гласи:

„Приход који нерезидентно правно лице оствари по основу чланства у алтернативном инвестиционом фонду који нема својство правног лица, сматра се дивидендом у смислу става 1. овог члана.”.

Досадашњи став 2. постаје став 3.

У досадашњем ставу 3, који постаје став 4, речи: „ст. 1. и 2.” замењују се речима: „ст. 1. и 3.”.

У досадашњем ставу 4, који постаје став 5, речи: „ст. 1. и 3.” замењују се речима: „ст. 1. и 4.”.

У досадашњем ставу 5, који постаје став 6, после речи: „Резидентно правно лице” додају се запета и речи: „укључујући и друштво за управљање алтернативним инвестиционим фондом који нема својство правног лица,”, а речи: „ст. 1, 2. и 3.” замењују се речима: „ст. 1, 3. и 4.”.

У досадашњем ставу 6, који постаје став 7, реч: „отвореног” брише се.

У досадашњем ставу 7, који постаје став 8, речи: „става 6.” замењују се речима: „става 7.”.

У досадашњем ставу 8, који постаје став 9, речи: „става 6.” замењују се речима: „става 7.”.

Досадашњи став 9, који постаје став 10, мења се и гласи:

„Нерезидентно правно лице - прималац прихода из ст. 7, 8. и 9. овог члана, дужно је да у року од 30 дана од дана остваривања прихода, преко пореског пуномоћника одређеног у складу са прописима којима се уређује порески поступак и пореска администрација, поднесе пореску пријаву надлежном пореском органу, и то у општини на чијој територији се налази непокретност, седиште привредног друштва у којем нерезидентно правно лице има удео или хартије од вредности који су предмет продаје, односно седиште или пребивалиште исплатиоца прихода, односно пореског пуномоћника, по основу закупа и подзакупа покретних ствари, као и седиште или пребивалиште пореског пуномоћника у случају остварења прихода из става 9. овог члана, на основу које надлежни порески орган доноси решење.”.

У досадашњем ставу 10, који постаје став 11, речи: „става 9.” замењују се речима: „става 10.”.

У досадашњем ставу 11, који постаје став 12, речи: „ст. 1. и 2.” замењују се речима: „ст. 1. и 3.”, речи: „ст. 6, 7. и 8.” замењују се речима: „ст. 7, 8. и 9.”, а речи: „ст. 1, 2, 6, 7. и 8.” замењују се речима: „ст. 1, 3, 7, 8. и 9.”.

У досадашњем ставу 12, који постаје став 13, речи: „става 3.” замењују се речима: „става 4.”.

У досадашњем ставу 13, који постаје став 14, речи: „става 12.” замењују се речима: „става 13.”, а речи: „става 3.” замењују се речима: „става 4.”

Досадашњи став 14. постаје став 15.

У досадашњем ставу 15, који постаје став 16, речи: „става 14.” замењују се речима: „става 15.”.

Досадашњи став 16. постаје став 17.

У досадашњем ставу 17, који постаје став 18, речи: „ст. 5. и 14.” замењују се речима: „ст. 6. и 15.”.

Члан 6.

У члану 40а став 5. речи: „ст. 6, 7, 8. и 14.” замењују се речима: „ст. 7, 8, 9. и 15.”.

Члан 7.

У члану 50а став 6. после речи: „лица која су” додају се запета и речи: „почев од последњег дана пореског периода који претходи периоду улагања,”.

Члан 8.

У члану 70а став 1. речи: „став 9.” замењују се речима: „став 10.”.

Члан 9.

У члану 71. став 1. речи: „ст. 1, 2, 3. и 14.” замењују се речима: „ст. 1, 3, 4. и 15.”.

Члан 10.

Одредбе овог закона примењују се на утврђивање, обрачунавање и плаћање пореске обавезе почев за 2021. годину, односно за порески период који почиње у 2021. години.

Одредбе члана 1. став 2, члана 2. став 5. и члана 3. овог закона примењују се од дана ступања на снагу закона којим се уређује дигитална имовина.

Члан 11.

Овај закон ступа на снагу осмог дана од дана објављивања у „Службеном гласнику Републике Србије”.